Nog raadslede vas oor Durban-tenderskandaalArgieffoto ter illustrasie van Durban (Foto: oldeani0, Pixabay) Nog drie verdagtes is in hegtenis geneem in verband met die beweerde multimiljoenrandse tenderskandaal waarin die eThekwini-munisipaliteit gedompel is. Kol. Katlego Mogale, woordvoerder van die Valke, sê die Valke se nasionale taakspan vir skoon oudits het drie raadslede Donderdagoggend in hegtenis geneem vir hul beweerde aandeel in die sogenaamde Durban-vasteafval-tenderskandaal. Maroela Media het vroeër berig die saak hou verband met ŉ kontrak vir die verwydering van vaste afval vir die stad ten bedrae van meer as R200 miljoen. Diensverskaffers is glo groot bedrae geld betaal, maar geen dienste is gelewer nie. Die raadslede, al drie tussen 44 en 47 jaar oud, staan nou soos verskeie ander beskuldigdes tereg op aanklagte van bedrog, korrupsie en geldwassery.